Liselott Blixt (DF), 2008-04-15:
Specielt inden for børnepsykiatrien er ventelisterne blevet længere og længere, og dette forslag lægger op til, at børn og unge under 19 år får ret til at få foretaget en undersøgelse på en privatklinik, som regionerne har lavet aftale med, hvis bopælsregionen ikke kan tilbyde undersøgelse inden for 2 måneder.
Det er vigtigt for Dansk Folkeparti, at specielt børn med psykiske problemer ikke skal vente for lang tid, da det kan have afgørende betydning for resten af deres liv, men det betinger selvfølgelig, at regionen får lavet nogle aftaler med privatklinikker, som alle kan være tilfredse med.
Det andet forslag i loven er et bedre patientvejledningssystem, der vil styrke borgernes rettigheder med de valgmuligheder, der er i sundhedsvæsenet.
Det vil lette borgerne i deres valg af et andet behandlingssted.
En udvidet adgang til Medicinprofilen er et længe savnet værktøj, som vil blive en del af grundlaget for den moderne it-strategi.
Et af sundhedsvæsenets problemer er og har været, at personlige data ikke var til stede.
Forslaget kan være med til at forbedre patientsikkerheden.
En forudsætning er imidlertid, at det bliver et brugervenligt system, som ikke bliver en barriere eller en tidsrøver.
Den vederlagsfri fysioterapi har ligget Dansk Folkeparti meget på sinde, da den yder en stor hjælp til de mennesker, som lider af et varigt, svært fysisk handicap.
Dansk Folkeparti har længe kæmpet for at finde en løsning angående den nye målgruppe.
Dette er dog en administrativ beslutning, men vi er glade for, at vi til sidst fandt en løsning sammen med DSI og Muskelsvindfonden.
I lovforslaget foreslås det at flytte ordningen fra regionen og ud til kommunen.
Kommunen har i forvejen et godt kendskab til den pågældende borger og kan derfor give en mere optimal hjælp så tæt på borgerens bopæl som muligt.
De lovpligtige plejehjemstilsyn vil med denne lov gradueres, så der på de plejecentre, hvor der ikke foreligger fejl, vil blive færre tilsyn, og samtidig kan ressourcerne bruges på de institutioner, hvor der er konstateret problemer.
Dansk Folkeparti ser positivt på forslaget, da det er vigtigt at sørge for ordnede forhold på de steder, hvor tilsynet finder fejl.
Ophævelse af krav om ind- og udskolingsundersøgelse ved læge er en nødvendighed.
Vi så helst, at det var en læge, der foretog undersøgelsen, men ved de tidligere undersøgelser af, hvordan det står til i kommunerne, har vi måttet konstatere, at flere børn slet ingen undersøgelse har fået.
Flere kommuner har forsøgt flere gange at ansætte en kommunal læge, men er dette ikke lykkedes, er der søgt om dispensation.
Desværre har der også været problemer her, så der i flere kommuner ikke har været foretaget nogen undersøgelser, og så ser vi dette forslag som en løsning på et stort problem.
For Dansk folkeparti er det vigtigste, at vi tilbyder vores børn en undersøgelse, der sikrer, at alle børn bliver set af en sundhedsperson.
Vi ved alle, hvor vigtigt det er med forebyggelse, og skolen er netop det eneste sted, hvor man har fat i alle vores børn.
I stedet for at diskutere faggrænser burde vi fastsætte minimumsstandarder for undersøgelse af vores børn.
Netop her har vi chancen for at finde og opspore en tidlig fysisk eller psykisk sygdom.
Skal vi gøre op med livsstilssygdomme, er det her, vi må gøre en indsats.
Ministeren har også forebyggelse på dagsordenen og vil derfor nedsatte et nationalt forebyggelsesråd.
I Dansk Folkeparti kan vi støtte forslaget, da vi håber, at denne kommission samler alle tråde op, så der kan komme en national strategi på området.
Vi er jo alle klar over, hvad der er sundt og usundt, men vi mangler et sted, hvor alle gode tiltag bliver samlet, evalueret og videreformidlet.
Dansk Folkeparti kan tilslutte sig L 141.